b"\n_START_ARTICLE_\nDzong\n_START_PARAGRAPH_\nDzong arhitektura je poseben tip trdnjave ((Wylie: rdzong, IPA: [tz\xca\xb1o\xc5\x8b\xcb\xa9\xcb\xa8] - 'trdnjava') arhitekture, ki jo najdemo v glavnem na obmo\xc4\x8dju Butana in Tibeta na Kitajskem. Ta arhitektura je slogovno masivna, s stolpastimi zunanjimi zidovi, ki obkro\xc5\xbeajo kompleks dvori\xc5\xa1\xc4\x8d, templjev, administrativnih uradov in bivali\xc5\xa1\xc4\x8d menihov.\n_START_SECTION_\nTibet\n_START_PARAGRAPH_\nTibet je razdeljen na 53 prefekturnih okrajev, ki se tudi imenujejo dzong. Obstajala sta dva dzongp\xc3\xb6na ali upravnika za vsak dzong, lama in laik. Imela sta tako civilno in voja\xc5\xa1ko oblast in bila enaka v vseh vidikih, \xc4\x8deprav podrejena generalom in kitajskim ambanom v voja\xc5\xa1kih zadevah, do izgona ambanov po Xinhai revoluciji leta 1912. Sedaj je 71 okrajev v Avtonomni regiji Tibet imenovanih dzong v tibetan\xc5\xa1\xc4\x8dini.\n_START_SECTION_\nVloga dzongov\n_START_PARAGRAPH_\nArhitektura butanskih dzongov je dosegla svoj zenit v 17. stoletju pod vodstvom Ngavang Namgjala, prvega \xc5\xa1abdrung Rinpo\xc4\x8deja. \xc5\xa0abdrung se je zana\xc5\xa1al na sistem vizije dzongov kot sede\xc5\xbeev oblasti. Moderni voja\xc5\xa1ki strategi ugotavljajo, da so dzongi zelo dobro postavljeni za opravljanje njihove funkcije kot obrambnih trdnjav. Vangdue Phodrang dzong na primer, je postavljen na to\xc4\x8dko nadzora soto\xc4\x8dja dveh rek Puna \xc4\x8chu in Tang \xc4\x8chu (v nadaljevanju z imenom Sanko\xc5\xa1), z namenom blokiranja vsakega napada ju\xc5\xbenih napadalcev, ki bi posku\xc5\xa1ali uporabiti re\xc4\x8dno pot namesto brezpotij srednje Himalaje za napad na centralni Butan. Drukgjal dzong na za\xc4\x8detku doline Paro varuje tradicionalno pot za Tibetansko invazijo preko prelazov v Visoki Himalaji._NEWLINE_Dzongi so bili obi\xc4\x8dajno zgrajeni na vrhu hriba ali gorskega grebena. \xc4\x8ce pa je bil grad/trdnjava ali dzong zgrajen v dolini, je bil manj\xc5\xa1i razgledni stolp zgrajen na hribu nad glavnim dzongom z namenom, da bre\xc5\xbeino pustijo \xc4\x8disto pred napadalci, ki bi sicer lahko streljali na dvori\xc5\xa1\xc4\x8de glavnega dzonga le\xc5\xbee\xc4\x8dega pod njim._NEWLINE_Punakha dzong se razlikuje v tem, da je na relativni ravnini ob soto\xc4\x8dju rek Mo in Pho. Reki obkro\xc5\xbeata dzong s treh strani in ga tako varujeta pred napadom.\n_START_SECTION_\nGradnja\n_START_PARAGRAPH_\nPo tradiciji so dzonge gradili brez arhitekturnega na\xc4\x8drta. Gradnja je potekala pod nadzorom in navodili visokega lame, ki je ugotavljal vse dimenzije po duhovni inspiraciji._NEWLINE_V fevdalnem \xc4\x8dasu so bile utrdbe oziroma dzongi zgrajeni s tla\xc4\x8danskim delom. Vsaka tla\xc4\x8danska dru\xc5\xbeina je morala zagotoviti ali najeti dolo\xc4\x8deno \xc5\xa1tevilo delavcev, da so delali nekaj mesecev (ko ni bilo dela na polju) na izgradnji dzonga. _NEWLINE_Dzongi imajo masivne zidane zidove, ki obdajajo eno ali ve\xc4\x8d dvori\xc5\xa1\xc4\x8d. Glavni funkcionalni prostori so obi\xc4\x8dajno razdeljeni na dve lo\xc4\x8deni podro\xc4\x8dji: upravne pisarne in prostore za verske funkcije - vklju\xc4\x8dno s templji in prostori za namestitev menihov. Ta nastanitev je razporejena vzdol\xc5\xbe notranjosti zunanjih zidov in pogosto tudi kot lo\xc4\x8den kamniti stolp, ki stoji na sredini notranjega dvori\xc5\xa1\xc4\x8da in v katerem je glavni tempelj, ki se lahko uporabi tudi kot notranja obrambna trdnjava. Ve\xc4\x8dji prostori, kot je tempelj, imajo masivne notranje lesene stebre in tramove, ki ustvarjajo galerije okrog odprtega osrednjega obmo\xc4\x8dja. Manj\xc5\xa1e strukture so izredno umetelno izrezljane in poslikane lesene konstrukcije._NEWLINE_Strehe so masivno izdelane v trdem lesu in bambusu, mo\xc4\x8dno okra\xc5\xa1ene na stropovih ter tradicionalno narejene brez uporabe \xc5\xbeebljev. Na straneh pod samo streho so odprtine, da zagotovijo prezra\xc4\x8devan prostor za shranjevanje. Tradicionalno so bile pokrite z lesom (skodla), ki je bila obte\xc5\xbeen s kamni, jih pa sedaj nadome\xc5\xa1\xc4\x8dajo plo\xc4\x8devinaste kritine.  _NEWLINE_Dvori\xc5\xa1\xc4\x8da, ki so ponavadi kamnita, so na splo\xc5\xa1no na vi\xc5\xa1ji ravni od zunanjosti. Nanje se vzpne po masivnih stopni\xc5\xa1\xc4\x8dih in \xc4\x8dez ozka masivna velika lesena vrata. Vsa vrata imajo pragove, ki prepre\xc4\x8dujejo vstop duhov. Templji so obi\xc4\x8dajno postavljeni na nivoju nad dvori\xc5\xa1\xc4\x8dem z dodatnimi stopni\xc5\xa1\xc4\x8di do njih.\n_START_SECTION_\nUNESCO lista dedi\xc5\xa1\xc4\x8dine\n_START_PARAGRAPH_\nButanska vlada je leta 2012 predlagala uvrstitev petih dzongov na za\xc4\x8dasno listo Unescovega seznama kulturne dedi\xc5\xa1\xc4\x8dine za vpis v bodo\xc4\x8dnosti. Teh pet dzongov so: Punaka Dzong, Vangdi Fodrang Dzong, Paro Dzong, Trongsa Dzong in Dagana Dzong."